Správa

o postupe transformácie  rozpočtových organizácií a príspevkových organizácií v pôsobnosti ustredných orgánov štátnej správy

Materiál sa predkladá na základe záveru rokovania Porady ekonomických ministrov zo dňa 12. 11. 2001, ktorý odporučil ministerke pre správu a privatizáciu národného majetku, aby predložila na rokovanie vlády písomnú správu o postupe transformácie rozpočtových organizácií a príspevkových organizácií. Porada ekonomických ministrov na svojom rokovaní 12. 11. 2001 prerokovala “Správu o postupe transformácie rozpočtových organizácií a príspevkových organizácií v pôsobnosti ústredných orgánov štátnej správy” a odporučila vláde po zapracovaní pripomienok k návrhu uznesenia schváliť.

Základom transformácie rozpočtových organizácií a príspevkových organizácií je návrh zákona o podmienkach premeny niektorých rozpočtových organizácií a príspevkových organizácií na neziskové organizácie tzv. transformačný zákon č. 13/2002, ktorý nadobudol účinnosť 15. 1. 2002.

Ministerstvo pre správu a privatizáciu národného majetku SR  spracovalo Metodický pokyn pre postup ústredných orgánov štátnej správy pri spracovaní návrhu transformačného projektu v procese premeny rozpočtových organizácií a príspevkových organizácií na neziskové organizácie. V súčasnosti je zverejnený na internetovej stránke ministerstva pre správu a privatizáciu národného majetku v časti Pôsobnosti ministerstva a súčasne je prílohou tohto materiálu.

Transformačný zákon zveruje zaradenie rozpočtových organizácií a príspevkových organizácií do transformačného procesu  do kompetencie príslušného zriaďovateľa t. j. ústrednému orgánu štátnej  správy a následne vláda SR návrhy zriaďovateľov schvaľuje. Momentom schválenia vládou konkrétnej príspevkovej organizácie a rozpočtovej organizácie začína sa transformačný proces spracovaním transformačných projektov. Transformačné projekty budú spracovávať príslušné rozpočtové organizácie a príspevkové organizácie a zriaďovateľ bude zodpovedať za ich vypracovanie. Premena (transformácia) rozpočtových organizácií a príspevkových organizácií na neziskové sa má v zmysle zákona realizovať buď k 30. 6. alebo 31. 12. príslušného roka. V tejto súvislosti predkladateľ upozorňuje, termín premeny  rozpočtovej  organizácie  alebo  príspevkovej  organizácie  na  novú  neziskovú  k  1. 7. 2002 je problematický už aj vzhľadom na tú skutočnosť, že novela zákona č. 213/1997 Z. z. o neziskových organizáciách nadobudne účinnosť 1. 3. 2002. Novela zákona č. 213/1997 Z. z. úzko súvisí s transformačným procesom, keďže v tejto novele sa okrem iného upravuje aj prioritný majetok, upravujú sa základné údaje zakladateľských dokumentov neziskovej organizácie, ako aj samotná registrácia novej neziskovej organizácie.

V prípade, že príslušné ústredné orgány štátnej správy navrhnú zmenu vlastníckych vzťahov rozpočtových a príspevkových organizácií v rámci transformačného zákona k 1. 7. 2002 je nutné, aby transformačné projekty príslušnej rozpočtovej alebo príspevkovej organizácie a aj transformačné návrhy záujemcov boli na ministerstvo pre správu a privatizáciu národného majetku predložené v mesiaci apríl 2002. Dodržanie tohto termínu predpokladá, že zo strany ústredných orgánov štátnej správy v nadväznosti na termíny uvedené v § 4 transformačného zákona  (ide o termíny týkajúce sa lehoty na podanie transformačného návrhu, posúdenia transforamčného návrhu ústredným orgánom štátnej správy, predloženie transforamčného návrhu a transformačného projektu na MSPNM SR)  sa začali spracovávať transformačné projekty.